Linhart, Patrick, poslanec NR SR (2023-03-23):
Ďakujem za slovo, pán predsedajúci. Na stole máme zákon, pani poslankyne, páni poslanci, ktorého cieľom je vytvoriť lepšie podmienky pre lokálnych pestovateľov a predaj ich výrobkov z vlastnej produkcie a rozlíšiť týchto pestovateľov ovocia a zeleniny od nepestovateľov alebo inak povedané, iba predajcov týchto komodít. V skratke povedané, chcem rozdeliť trhovisko na poctivých slovenských pestovateľ, ktorí dnes trpia, pretože sa medzi nich miešajú rôzni zeleninoví veksláci, ako ja som to nazval. Sú to rôzni podvodníci, ktorí sa vydávajú za pestovateľov zeleniny a vypestujú ešte aj ananás v decembri a dávajú ho za svoj vlastný domáci zo záhradky. Preto z praxe vám poviem. Po 6 rokoch boja na trhoviskách a v obchodných reťazcoch za lepšie potraviny predkladám tento návrh zákona. Na trhoviskách som si vytrpel svoje a vytrpeli si aj tí zeleninoví veksláci, keď som ich uháňal s mobilom v ruke a livestreamoval som to. A toto je vlastne výsledok toho celého dlhoročného boja. Na trhoviskách totiž sa objavujú rôzni „pestovatelia“ domácej zeleniny, ktorí nakupujú vo veľkoskladoch často aj vyradené ovocie a zeleninu, ktoré môžu byť aj závadné. Pretože zoberte si, že Belgicko, keď napríklad vyradí tonu mrkvy kvôli zvýšenému množstvu dusičnanov v tejto komodite, tak nakáže tomu výrobcovi, dodávateľovi tej mrkvy, aby tu mrkvu zlikviduje. On ju pošle do maďarského skladu. A v maďarskom sklade už čakajú naši „pestovatelia“, ktorí na paletách s menami si objednávajú už priamo dopredu rôzne tieto komodity. Potom ich vozia na Slovensko. A nakoniec ich predávajú ako za svoje vlastné. Zamiešajú sa medzi poctivých pestovateľov a robia to už roky rokúce. Dokonca po novom už sa ani neobťažujú chodiť do Maďarska alebo pri severných hraniciach Slovenska do Poľska alebo do Kauflandu, alebo do Lidlu na akcie a potom to predávajú na trhoviskách. Ale už si objednávajú priamo na trhoviskách, na trhoviskách tieto komodity, pretože prichádzajú tieto komodity na trhoviská s ich vlastnými menami. Tam sa to zloží a oni dajú tabuľku, že toto je slovenské vypestované tam a tam a takto klamú zákazníkov a klamú spotrebiteľov. RVPS je bezmocná. Neviem, ako to riešiť, pretože nemá finančný budžet. A finančný budžet bude, bude úspešne, dúfam, že dnes o jedenástej schválený. Pretože finančný budžet pre RVPS, aby mohli testovať produkty, je zahrnutý v tzv. zákone o KOR, to sú krátke odbytové reťazce, ktoré teda povedalo celé plénum, zatiaľ sa nevyjadrila len SaS a pár nezávislých poslancov, ale celé plénum má podporiť. Boris Kollár mal k tomu tlačovku a dal prísľub, verejný prísľub ľuďom, že podporí. Igor Matovič dal prísľub, že to podporí. Takže ja verím tomu, že by teda nezradili sami seba a keďže oni dali verejný prísľub a pracovalo sa na týchto zákonoch skoro polroka s niekoľkými ministerstva, tak určite zabezpečia to, aby ich kluby zahlasovali za tieto zákony. Prečo zákon o trhoviskách a prečo rozdeľovať. Keď som chodil na trhoviskách, dámy a páni, tak keď som trávil tento čas na trhoviskách svoj, tak som videl, že slovenskí pestovatelia robia v jednom zúfalstve, fotia si fotky svojich polí a dávajú si ich tam, že naozaj svoje vlastné vypestované. Nie každý rozozná domácu paradajku od tej z Afriky niekde alebo z Izraela. Čiže jedine ako môžeme ich rozlíšiť, je ich certifikovať. Preto ja navrhujem v tomto zákone, aby títo poctiví slovenskí pestovatelia boli certifikovaní a boli chránení štátom. To je ako keď chránite zver štátom, tak tých pár pestovateľov, ktorí zostali, tak si, tak si jednoducho zaslúžia byť chránení. Keď už vieme chrániť zver, tak vieme chrániť aj svojich pestovateľov, preboha. Takže na toto je tento zákon, aby jednoducho boli chránení na tých trhoviskách a aby rozlíšili sa od zeleninových vekslákov, teda priekupníkov, a aby sa podporilo týmto vlastne predaj slovenského kvalitného tovaru. Tento zákon zakazuje miešať jablká s hruškami. Zoberiete si, že poniektorí špekulanti robia tak, že zoberie si tri jablká, má záhradku meter štvorcový, ale vypestuje tam tonu zeleniny. Vypestuje tonu zeleniny každý mesiac. A toľko predá na trhovisku. Vezme tri jablká a zamieša tam ďalšie jablká z nejakej akcie z Kauflandu alebo z Poľská, Maďarska, bohvie odkiaľ to pozbiera. A jednoducho to takto potom predáva a tvrdí, že toto sú všetko z jeho vlastnej úrody. No tento zákon to definitívne zakazuje. A jediný, kto to má pod kontrolou, je správca trhoviska, ktorý patrí pod mesto, samotné mesto v každom jednom meste, okrese a tak ďalej. Čiže pod ministerstvo vnútra. Ale jednoducho si myslím, že títo správcovia tržníc by mali dohliadať na to, aby na ich tržniciach boli oddelení pestovatelia od zeleninových vekslákov. A pokiaľ tak nedodržia, tak mesto a trhovisko dostane jednoducho veľmi mastnú pokutu za to, že zavádza a klame spotrebiteľov. To máte ako keby ste prišli do supermarketu a tvrdil by vám ten supermarket, že všetko je slovenské, domáce a testované. A prišli by ste na to, že 90 % týchto produktov je vlastne podvodných niekde z Afriky a bohvie odkiaľ alebo z Európy, alebo z Číny. A bude sa to tváriť ako slovenské. No tak ten jednoducho obchodník si jednoducho zaslúži túto pokutu. Preto sme nastavili tieto pokuty. Tieto pokuty nie sú likvidačné. Tieto pokuty sú výchovného charakteru. Dámy a páni, ja verím, že s podporou HLAS – SD, SMER – SD, OĽANO, Demokrati, REPUBLIKA, možno aj SaS, uvidíme. SME RODINA, ktorý dal prísľub priamo Boris Kollár, takže tento zákon jednoducho veľmi ľahko dnes o jedenástej hodine prejde. Ďakujem vám v mene všetkých poctivých slovenských pestovateľov a odovzdávam slovo. Ďakujem, pán predsedajúci.